Πληροφορίες: Χριστίνα Σαμαρά

ΕΞΑΙΡΕΤΙΚΑ ΕΠΕΙΓΟΝ

**Αθήνα:** 26.03.2020

**Αρ. Πρωτ.:**  435

ΠΡΟΣ: κ. Χ. Σταϊκούρα, Υπουργό Οικονομικών, κ. Α. Γεωργιάδη, Υπουργό Ανάπτυξης και Επενδύσεων, κ. Μ. Χρυσοχοΐδη, Υπουργό Πολιτικής Προστασίας, κ. Ι. Βρούτση, Υπουργό Εργασίας και Κοινωνικών Υποθέσεων, κ. Β. Κικίλια, Υπουργό Υγείας, κ. Π. Θεοδωρικάκο, Υπουργό Εσωτερικών

**ΚΟΙΝ: «Πίνακας Αποδεκτών»**

ΘΕΜΑ: «Ανοιχτή Επιστολή της Ε.Σ.Α.μεΑ. στους υπουργούς Οικονομικών, Ανάπτυξης, Προστασίας του Πολίτη, Εργασίας, Υγείας και Εσωτερικών για λήψη μέτρων προστασίας των ατόμων με αναπηρία, με χρόνιες παθήσεις και των οικογενειών τους**»**

**Κύριοι Υπουργοί,**

**Η Εθνική Συνομοσπονδία Ατόμων με Αναπηρία (Ε.Σ.Α.μεΑ.)** **αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία και χρονίων παθήσεων και των οικογενειών τους στη χώρα, επίσημα αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας και χρονίων παθήσεων.**

Με το παρόν έγγραφό της και παρακολουθώντας με αγωνία τις εξελίξεις για την εξάπλωση του κορονοϊού covid-19 και τις καθημερινές ανακοινώσεις της κυβέρνησης για την αντιμετώπιση αυτής της δύσκολης κατάστασης που βιώνει η χώρα μας, θα ήθελε να υπογραμμίσει κάποια ζητήματα μείζονος σημασίας που πρέπει να ληφθούν υπόψη για την προστασία των ατόμων με αναπηρία, με χρόνιες παθήσεις και των οικογενειών τους, και που με τα μέχρι στιγμής εξαγγελθέντα, είτε δεν έχουν συμπεριληφθεί, είτε δεν έχουν καταστεί σαφή:

1. Πρέπει να γίνει σαφές και να δημοσιοποιηθεί ότι, στις κατηγορίες των ευπαθών ομάδων που επιβάλλεται να σταματήσουν να εργάζονται, να μείνουν σπίτι τους και να προστατευτεί τόσο η υγεία τους όσο και ο μισθός τους, ανήκουν όλα τα άτομα με αισθητηριακές, κινητικές, νοητικές και ψυχικές αναπηρίες. Επίσης και σύμφωνα με τη διεθνή επιστημονική βιβλιογραφία στις ευπαθείς ομάδες είναι τα άτομα που παρουσιάζουν έναν ή περισσότερους από τους παρακάτω επιβαρυντικούς παράγοντες ή χρόνια νοσήματα: καρκινοπαθείς, άτομα σε ανοσοκαταστολή, αιμοκαθαιρόμενοι, άτομα με Σακχαρώδη Διαβήτη, με ΣΚΠ, γενικότερα άτομα με αυτοάνοσα ή μεταβολικά νοσήματα, με χρόνια νοσήματα του αναπνευστικού συστήματος, με χρόνια καρδιαγγειακή νόσο, με χρόνια νεφρική ή ηπατική νόσο, με νευρολογικά ή νευρομυϊκά νοσήματα, άτομα με θαλασσαιμία και δρεπανοκυτταρική νόσο και άτομα με άλλες αιμοσφαιρινοπάθειες, άτομα σε ανοσοκαταστολή (κληρονομική ή επίκτητη), που έχουν υποβληθεί σε μεταμόσχευση οργάνων ή αρχέγονων αιμοποιητικών κυττάρων, έγκυες γυναίκες ανεξαρτήτως ηλικίας κύησης, λεχωΐδες και θηλάζουσες.

Επίσης, τονίζουμε ότι δεν πρέπει να βρίσκονται στην εργασία τους άτομα που έχουν στο σπίτι τους μέλη των οικογενειών τους σε ανοσοκαταστολή, αιμοκαθαρόμενους, μεταμοσχευμένους κλπ., που αν κολλήσουν τον ιό από τον εργαζόμενο θα υποστούν σοβαρές επιπλοκές στην υγεία τους.

Όλες οι παραπάνω κατηγορίες εργαζομένων, πρέπει να μπορούν να πιστοποιούν ότι ανήκουν στις ευπαθείς ομάδες μέσω του ιατρικού τους φακέλου ή με βεβαίωση του θεράποντος ιατρού τους.

1. Πρόβλεψη παροχής υπότιτλων και διερμηνείας στη νοηματική στο κεντρικό Δελτίο Ειδήσεων της ΕΡΤ, στην καθημερινή εκπομπή της κρατικής τηλεόρασης «COVID-19: ΣΥΝΕΧΗΣ ΕΝΗΜΕΡΩΣΗ», που προβάλλεται στις 16:00, στα διαγγέλματα του Πρωθυπουργού και γενικά σε κάθε κυβερνητική ανακοίνωση για τον ιό.
2. Να προβλεφθεί ρύθμιση για τα άτομα με αναπηρία όρασης με Π.Α. 80% και άνω, να μπορούν να εξέλθουν από την κατοικία τους για έναν από τους επιτρεπόμενους λόγους, χωρίς να τους επιβληθούν οι προβλεπόμενες κυρώσεις, εφόσον φέρουν μαζί τους αστυνομική ταυτότητα και σχετική απόφαση που πιστοποιεί την αναπηρία τους, λαμβάνοντας υπόψη ότι δεν είναι σε θέση να χρησιμοποιούν κινητά για να αποστέλλουν SMS, ή Η/Υ και γενικά υπηρεσίες του διαδικτύου, αλλά ούτε και να συμπληρώσουν υπεύθυνη δήλωση χειρόγραφα. Επιπλέον τα άτομα με πρόβλημα όρασης σε πολλές περιπτώσεις δεν είναι σε θέση να κυκλοφορήσουν μόνα τους και απαιτείται να συνοδεύονται από έτερο πρόσωπο. Σε αυτή την περίπτωση και πάντοτε με ευθύνη των ιδίων και μόνο σε επείγουσες περιπτώσεις να μην εφαρμόζεται η τήρηση της αναγκαίας απόστασης του 1,5 μέτρου λόγω πρακτικών προβλημάτων που δημιουργεί η σωματική αυτή απόσταση κατά τη συνοδεία τυφλού ατόμου.

Επιβάλλεται επίσης άμεσα και στους δήμους που δεν το έχουν ήδη πράξει να ενεργοποιηθεί γραμμή για το «Βοήθεια στο Σπίτι», στην οποία θα απευθύνονται οι δημότες οι οποίοι αδυνατούν να μεταβούν μόνοι τους στα Σούπερ Μάρκετ, φαρμακεία, ιατρούς, νοσοκομεία και λοιπά προκειμένου να τύχουν βοήθειας και σε κάθε περίπτωση να εξυπηρετούνται κατά προτεραιότητα τα άτομα με οπτική αναπηρία σε ποσοστό 80% και άνω.

1. Να επιτραπεί η κατ’ εξαίρεση μετακίνηση, εντός της περιφέρειας της οικίας τους, των ανηλίκων ατόμων με κάθε μορφής αναπηρία και ενηλίκων με βαριές και πολλαπλές αναπηρίες, συνοδευόμενων από έναν εκ των γονέων και νόμιμων κηδεμόνων τους, που έχουν αναλάβει την φροντίδα τους ή έναν/μία αδελφό/ή τους. Ως αναφερόμενος λόγος για την κίνηση της συγκεκριμένης κατηγορίας πολιτών θα ορίζεται η «υποστήριξη - συνοδεία ΑμεΑ» που μπορεί να πραγματοποιείται είτε με αυτοκίνητο, είτε με τα πόδια και κατά τη διάρκεια της οποίας οι πολίτες θα πρέπει υποχρεωτικά να φέρουν μαζί τους την αστυνομική τους ταυτότητα ή το διαβατήριο, το Πιστοποιητικό Αναπηρίας του τέκνου/αδελφού τους, καθώς και τη βεβαίωση κίνησης. Επισημαίνουμε ότι, τα άτομα με Νοητική Αναπηρία, Αυτισμό, Σύνδρομο Down, Εγκεφαλική Παράλυση, βαριές και πολλαπλές Αναπηρίες ανήκουν στις ευπαθείς ομάδες του πληθυσμού που έχουν αυξημένες και ιδιαίτερες ανάγκες, απότοκες της αναπηρίας τους, αλλά και χαρακτηριστικά τα οποία θα πρέπει να σεβόμαστε και να λαμβάνουμε σοβαρά υπόψη μας. Για τη συγκεκριμένη κατηγορία πληθυσμού ο αυστηρός κατ’ οίκον περιορισμός επενεργεί καθόλα αρνητικά, επιδεινώνοντας σημαντικά την, ήδη επιβαρυμένη, ψυχική και σωματική τους υγεία, γεγονός που μπορεί να προκύπτει είτε από λόγους αντίστασης στην αλλαγή του προγράμματός τους, είτε λόγω της εξαιρετικά δυσχερούς συμμόρφωσής τους με την νέα κατάσταση.
2. Πρόβλεψη για την εξυπηρέτηση όλων των εθελοντών αιμοδοτών εφόσον προσέρχονται κατά τις ώρες λειτουργίας της αιμοδοσίας, καθώς και λήψη μέτρων για την εύρυθμη λειτουργία της αιμοδοσίας, όπως λειτουργία της αιμοδοσίας με τουλάχιστον 1-2 απογεύματα την εβδομάδα, ενίσχυση του προσωπικού της αιμοδοσίας ώστε να μπορούν να ανταπεξέλθουν στις δύσκολες αυτές συνθήκες, αύξηση των εξωτερικών αιμοληψιών και διενέργεια αυτών σε εξωτερικές αίθουσες για να εξυπηρετούνται οι αιμοδότες με μεγαλύτερη ασφάλεια και να προσέρχονται ευκολότερα και αυτοί που φοβούνται να έρθουν στα νοσοκομεία.
3. Ένταξη των ανασφάλιστων διαβητικών στο σύστημα άυλης συνταγογράφησης για τη χορήγηση των αναλωσίμων τους από ιδιωτικά φαρμακεία, ώστε να περιορίσουν τις μετακινήσεις τους προς το νοσοκομείο, διότι με τα ισχύοντα μέτρα, μόνο από τα φαρμακεία των Νοσοκομείων μπορούν να προμηθευτούν τα αναλώσιμα υλικά για το διαβήτη που τους είναι απαραίτητα για τον αυτοέλεγχο και αυτορρύθμιση των επιπέδων γλυκόζης στο αίμα τους.
4. Λήψη μέτρων στήριξης και των τομέων της δευτεροβάθμιας και τριτοβάθμιας κοινωνικής φροντίδας που εξυπηρετούν χιλιάδες άτομα με αναπηρία και χρόνιες παθήσεις, ανηλίκους και ηλικιωμένους.

Το σύνολο των δομών ανοικτής φροντίδας (ΚΔ-ΗΦ ΑμεΑ και ΚΔΑΠμεΑ δημόσιων και πιστοποιημένων ιδιωτικών μη κερδοσκοπικού χαρακτήρα), με τις σχετικές ΠΝΠ, Υπουργικές Αποφάσεις και Εγκυκλίους που έχουν εκδοθεί μέχρι τώρα και αφορούν στη λήψη μέτρων για την αντιμετώπιση του κορονοϊού covid-19, έχουν αναστείλει κάθε λειτουργία παροχής υπηρεσίας στους ωφελούμενούς τους πλην της διοικητικής λειτουργίας τους, ενώ οι δομές (δημόσιες και πιστοποιημένες ιδιωτικές μη κερδοσκοπικού χαρακτήρα) κλειστής φροντίδας και φιλοξενίας (λ.χ. δομές ασυλικού τύπου των ΚΚΠ, ΣΥΔ, ΣΑΔ, Οικοτροφεία) συνεχίζουν κανονικά τη λειτουργία τους.

Θεωρούμε, λοιπόν, ότι είναι απαραίτητο να προβλεφθούν και να ενταχθούν στην αναθεώρηση του κρατικού προϋπολογισμού, τα ακόλουθα μέτρα, για τη στήριξη των δομών αυτών, αλλά και για τη στήριξη του προσωπικού των δομών αυτών:

-Είναι εξαιρετικά σημαντική η πρόσληψη 500 ατόμων όλων των ειδικοτήτων, όμως, θεωρούμε επιβεβλημένη την παράταση των συμβάσεων των 340 επικουρικών που ήδη εργάζονται στα ΚΚΠ και με τον τρόπο αυτό να θωρακιστεί στο μέγιστο βαθμό η λειτουργία και η φροντίδα των φιλοξενούμενων ατόμων με αναπηρία, ατόμων με χρόνιες παθήσεις, των ηλικιωμένων και των παιδιών όλων των ηλικιών που ζουν μέσα σε αυτές τις δημόσιες δομές.

-Να δοθεί έκτακτο δώρο Πάσχα στους εργαζόμενους στο Πρόγραμμα «ΒΟΗΘΕΙΑ ΣΤΟ ΣΠΙΤΙ» και σε όλους τους εργαζόμενους των Κέντρων Κοινωνικής Πρόνοιας της χώρας μας, οι οποίοι δίνουν καθημερινά τη μάχη για να συνεχίσουν να λειτουργούν και να υποστηρίζουν τις υπηρεσίες που παρέχουν οι δομές των Κέντρων αυτών στις ευπαθέστερες και πιο ευάλωτες ομάδες ανθρώπων σε όλη την επικράτεια, όπως είναι αυτές των ατόμων με αναπηρία και με χρόνιες παθήσεις, των παιδιών και των ηλικιωμένων.

-Να ενταχθούν στους Κωδικούς Αριθμούς Δραστηριοτήτων (ΚΑΔ) που ανέστειλαν τη λειτουργία τους υποχρεωτικά από την εφαρμογή των μέτρων για την αντιμετώπιση του covid-19 και σε αυτές που πλήττονται.

-Να εξασφαλιστούν η χρηματοδότηση από το ΕΣΠΑ και η κανονική καταβολή των σχετικών ποσών στα ΚΔ-ΗΦ ΑμεΑ και ΚΔΑΠμεΑ που υποχρεώθηκαν να αναστείλουν τη λειτουργία τους λόγω της επιβολής των μέτρων αντιμετώπισης του covid-19 και αποδεδειγμένα διατηρούν τη διοικητική λειτουργία τους, ώστε να αποτραπεί κίνδυνος απολύσεων προσωπικού και κλεισίματος των δομών αυτών.

-Να εξασφαλισθεί η καταβολή από τον ΕΟΠΥΥ των νοσηλίων (τόσο των συμβατικών όσο και των μη συμβατικών-ατομικών αιτημάτων) που αφορούν ΚΔ-ΗΦ ΑμεΑ που λειτουργούν από ΝΠΙΔ μη κερδοσκοπικού χαρακτήρα και τα οποία ανέστειλαν τη λειτουργία τους λόγω της επιβολής των μέτρων αντιμετώπισης του covid-19 και αποδεδειγμένα διατηρούν τη διοικητική λειτουργία τους.

**Κύριοι Υπουργοί,**

Τα μέχρι στιγμής μέτρα που έχουν ληφθεί από την ελληνική κυβέρνηση για την ανάσχεση και αντιμετώπιση των συνεπειών του νέου κορονοϊού covid-19, είναι αδιαμφισβήτητο ότι κινούνται στην θετική κατεύθυνση ως προς την αντιμετώπιση και ανάσχεση των συνεπειών του κορονοϊού, τα στηρίζουμε και θα συνεχίσουμε να τα στηρίζουμε και πρέπει να στηριχθούν από όλους τους πολίτες της χώρας μας.

Οι προτάσεις μας και οι επισημάνσεις που σας προτείνουμε να συμπεριληφθούν στα μέτρα που λαμβάνετε και που λαμβάνει η ελληνική κυβέρνηση, είναι απολύτως απαραίτητο να ληφθούν υπόψη, με δεδομένο ότι κοινός στόχος όλων των Ελληνίδων και Ελλήνων, με ή χωρίς αναπηρία, είναι η διασφάλιση της προστασίας ΟΛΩΝ μας από τον αόρατο εχθρό, τον covid-19, της διατήρησης ζωντανής της ελπίδας για το μέλλον, αλλά και η διασφάλιση ότι την επόμενη μέρα, η νέα πραγματικότητα, για τα άτομα με αναπηρία, με χρόνιες παθήσεις, για τις οικογένειές τους και για όλο τον ελληνικό λαό, θα πρέπει να μας βρει ως χώρα έτοιμους να συνεχίσουμε πιο ελπιδοφόρα την πορεία μας σε ένα πιο ελπιδοφόρο μέλλον για ΟΛΟΥΣ.

ΜΕΝΟΥΜΕ ΣΠΙΤΙ, αλλά μένουμε δυνατοί, αγωνιστές και αισιόδοξοι για το μέλλον μας!

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Ι. Λυμβαίος**

**Πίνακας Αποδεκτών:**

- Γραφείο Πρωθυπουργού της χώρας

- Γραφείο Υπουργού Επικρατείας, κ. Γ. Γεραπετρίτη

- Γραφείο Υφυπουργού Οικονομικών, κ. Θ. Σκυλακάκη

- Γραφείο Υφυπουργού Προστασίας του Πολίτη, κ. Ν. Χαρδαλιά

- Γραφείο Γ.Γ. Πολιτικής Προστασίας, κ. Β. Παπαγεωργίου

- Γραφείο Υφυπουργού Ανάπτυξης, κ. Ι. Τσακίρη

- Γραφείο Ε.Ε. Διαρθρωτικών Προγραμμάτων, κ. Ν. Δανδόλου

- Γραφείο Υφυπουργού Εργασίας, κ. Δ. Μιχαηλίδου

- Γραφείο Γ.Γ. Κοινωνικής Αλληλεγγύης, κ. Γ. Σταμάτη

- Γραφείο Υφυπουργού Εσωτερικών, κ. Θ. Λιβάνιο

- Γραφείο Γ.Γ. Ανθρώπινου Δυναμικού, κ. Π. Χαραλαμπογιάννη

- Γραφείο Γ.Γ. Εσωτερικών και Οργάνωσης, κ. Μ. Σταυριανουδάκη

- Οργανώσεις - Μέλη ΕΣΑμεΑ

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |